Video: Wenners van Ingrid Jonker-digkompetisie aangewys | Maroela Media
Johann van der Walt, wenner van die 2019 Ingrid Jonker L' Art Poétique-digkompetisie. (Skermskoot: eNuus)
Die wenners van die Ingrid Jonker L' Art Poétique-digkompetisie is die afgelope naweek tydens 'n gala-aand in Alberton in die ooste van Johannesburg aangewys.
Johann van der Walt, 'n video-redigeerder by eNuus, het met die eerste plek in dié kompetisie weggestap. In die tweede plek was Elna Kruger en Werner Wehmeyer is as derdeplekwenner aangewys.
Altesaam 276 gedigte van oor Suid-Afrika, asook tot by China, Ierland en Engeland is vir dié kompetisie ingeskryf en 24 gedigte is met die hand uitgesoek om in die saamgestelde bundel, Die môre is jy, opgeneem te word.
By dieselfde geleentheid is die wenners van die Croyez- literêre toekenning aangewys, 'n toekenning wat toegeken word aan kortverhaal-fiksieskrywers. Trisa Hugo het vanjaar met die louere weggestap, asook 'n kontantprys van R2 000, publikasie van haar kortverhaal in 'n bundel en 'n boekpakket van Lapa-uitgewers. In die tweede plek was Rosalee Meyer en in die derde plek Elsabe Kruger.
"Waterfall of moss and sun" bevat 50 van Ingrid Jonker se gedigte wat noukeurig deur haar dogter, Simone, gekies en in Engels vertaal is.
Maroela Media het vroeër berig die Ingrid Jonker L' Art Poétique-digkompetisie én die Croyez- literêre toekenning is op die been gebring om blootstelling aan opkomende digters en skrywers te gee.
Die Ingrid Jonker L' Art Poétique-digkompetisie is vanjaar vir die eerste keer aangebied en is die geesteskind van Zalman Davis, 'n skrywer en digter van Sasolburg. Davis sê dat hy deur dié kompetisie graag 'n kans vir opkomende digters wil gee om 'n voet in die deur van die bedryf en hul werk gepubliseer te kry. Hy wil terselfdertyd ook verhoed dat wonderlike gedigte en verhale verlore gaan.
Simone Garcia Marques, Ingrid Jonker se dogter, was hoofbeoordelaar van die digkompetisie en het ook Saterdagaand die gala-geleentheid bygewoon.
Nog 'n hoogtepunt van die aand was die bekendstelling van 'n splinternuwe Ingrid Jonker-digbundel, Waterfall of moss and sun. Dié bundel bevat 50 van Jonker se gedigte wat noukeurig deur Simone gekies en in Engels vertaal is. Die bundel bevat ook skaars foto's van Jonker wat nog nooit voorheen nie of nog bitter min gepubliseer is. Boonop word die bundel ook saam met 'n CD uitgegee waarop die enigste vyf voorlesings is wat Jonker ooit self gedoen het.
Inskrywings vir die 2020- Ingrid Jonker L' Art Poétique-digkompetisie sal van 1 Januarie tot 30 April volgende jaar oop wees. Vir meer inligting, stuur 'n e-pos na [email protected]
eNuus Ingrid Jonker video
Ek as die stigter van PADLANGS Diggroep is vadag baie trots . Baie geluk aan Elna en Werner wat uit ons groep presteer het. Ook aan Zalman met die groot sukses van die galaaand.. Jy kan trots wees op jouself. Aan die wenner baie geluk. Zalman S Davis doen werklik baie vir nuwe opkomende digters. Dit was n eer om saam met hom te werk
Baie geluk aan al die wenners en baie geluk aan die samestellers van hierdie pragtige kompetisie en mooi boek.
Ek is bly daar is sulke geleenthede vir ons mense wat skryf in die taal wat ons so lief het. Mag Afrikaans net groter word
Ek is bitter trots op hierdie jong man se inisiatief. Dit was 'n lieflike aand en mag die kompetisie vlerke kry en 'n jaarlikse instelling word!